27.12.2022
EL
Επίσημη Εφημερίδα της Ευρωπαϊκής Ένωσης
C 493/115 Πέμπτη 9 Ιουνίου 2022
5.
επισημαίνει ότι το Κοινοβούλιο έκανε χρήση του δικαιώματος πρωτοβουλίας του κινώντας διαδικασία για το κράτος δικαίου σύμφωνα με το άρθρο 7 ΣΕΕ· καταδικάζει το γεγονός ότι το Συμβούλιο δεν έδωσε συνέχεια στη διαδικασία αυτή και στις επακόλουθες επανειλημμένες εκκλήσεις του Κοινοβουλίου για ανάληψη δράσης και επισημαίνει ότι η αδυναμία του Συμβουλίου να κάνει αποτελεσματική χρήση του άρθρου 7 ΣΕΕ εξακολουθεί να υπονομεύει την ακεραιότητα των κοινών ευρωπαϊκών αξιών, την αμοιβαία εμπιστοσύνη και την αξιοπιστία της Ένωσης στο σύνολό της· θεωρεί απαραίτητο να διασφαλιστεί η πλήρης και άμεση εφαρμογή του κανονισμού (ΕΕ, Ευρατόμ) 2020/2092 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2020, περί γενικού καθεστώτος αιρεσιμότητας για την προστασία του προϋπολογισμού της Ένωσης (13), με παράλληλο σεβασμό του ρόλου του Κοινοβουλίου ως συννομοθέτη· θεωρεί ότι η Ένωση παραμένει από διαρθρωτική άποψη απροετοίμαστη για να αντιμετωπίσει την οπισθοδρόμηση όσον αφορά τη δημοκρατία, το κράτος δικαίου και τα θεμελιώδη δικαιώματα και την παραβίασή τους στα κράτη μέλη· πιστεύει ότι η επιδείνωση των ζητημάτων αυτών σε διάφορα κράτη μέλη κατέδειξε την ανάγκη για πραγματική διοργανική συνεργασία· εκφράζει τη βαθιά του λύπη για την έλλειψη κατάλληλης απάντησης στην πρωτοβουλία του Κοινοβουλίου για τη θέσπιση μηχανισμού της ΕΕ για τη δημοκρατία, το κράτος δικαίου και τα θεμελιώδη δικαιώματα και επαναλαμβάνει την έκκλησή του προς την Επιτροπή και το Συμβούλιο να αρχίσουν χωρίς καθυστέρηση διαπραγματεύσεις με το Κοινοβούλιο για τη σύναψη διοργανικής συμφωνίας· 6. επικαλείται για μια ακόμη φορά την αιτιολογημένη πρότασή του σχετικά με τη διαπίστωση της ύπαρξης σαφούς κινδύνου σοβαρής παραβίασης από την Ουγγαρία των αξιών στις οποίες θεμελιώνεται η Ένωση· επαναλαμβάνει τη βαθιά του ανησυχία για το γεγονός ότι οι τυποποιημένες διαδικασίες για τις ακροάσεις δεν διασφαλίζουν την ίση μεταχείριση του Κοινοβουλίου, αφενός, και της Επιτροπής και του ενός τρίτου των κρατών μελών, αφετέρου, όσον αφορά την υποβολή αιτιολογημένης πρότασης και την πρόσβαση σε πληροφορίες· εκφράζει τη δυσαρέσκειά του για το γεγονός ότι οι ακροάσεις δεν έχουν ακόμα οδηγήσει σε σημαντική πρόοδο όσον αφορά την αντιμετώπιση των σαφών κινδύνων σοβαρής παραβίασης των αξιών της ΕΕ· 7. εκφράζει τη λύπη του για το γεγονός ότι τρία κράτη μέλη δεν έχουν ακόμη κυρώσει τον τροποποιημένο εκλογικό νόμο της Ευρωπαϊκής Ένωσης που εγκρίθηκε το 2018· 8. εκφράζει επίσης τη λύπη του για το γεγονός ότι το Συμβούλιο έχει αρνηθεί μέχρι σήμερα να διαπραγματευθεί με το Κοινοβούλιο σχετικά με το δικαίωμα εξέτασης των πραγμάτων, αν και αυτό έρχεται σε αντίθεση με το άρθρο 226 ΣΛΕΕ και την αρχή της καλόπιστης συνεργασίας, αφήνοντας ανεφάρμοστη μια διάταξη της Συνθήκης παρά την υποχρέωσή του να το πράξει· 9.
χαιρετίζει την έγκριση του νέου καθεστώτος του Ευρωπαίου Διαμεσολαβητή, με πρωτοβουλία του Κοινοβουλίου, γεγονός που διασφαλίζει ότι το καθεστώς συνάδει με τη Συνθήκη της Λισαβόνας·
Τα δικαιώματα πρωτοβουλίας του Συμβουλίου και του Ευρωπαϊκού Συμβουλίου που θεσπίζονται από τις Συνθήκες 10. εκφράζει τη λύπη του για το γεγονός ότι, στον τομέα της οικονομικής και νομισματικής πολιτικής, το άρθρο 121 ΣΛΕΕ προβλέπει απλώς την ενημέρωση του Κοινοβουλίου· σημειώνει επίσης ότι το Συμβούλιο έχει ασκήσει το άρθρο 121 ΣΛΕΕ ως de facto δικαίωμα πρωτοβουλίας στον τομέα αυτό, και ζητεί περαιτέρω αρμοδιότητες για το Κοινοβούλιο ως το μόνο θεσμικό όργανο της ΕΕ που εκπροσωπεί τη φωνή των πολιτών· 11. αναγνωρίζει, επιπλέον, ότι έχει ασκηθεί de facto δικαίωμα πρωτοβουλίας από το Ευρωπαϊκό Συμβούλιο στον τομέα της ελευθερίας, της ασφάλειας και της δικαιοσύνης δυνάμει του άρθρου 68 ΣΛΕΕ· υπογραμμίζει το γεγονός ότι το Ευρωπαϊκό Συμβούλιο δεν είναι συννομοθέτης και ότι η έγκριση από το Ευρωπαϊκό Συμβούλιο πολυετών επιχειρησιακών προγραμμάτων στον τομέα αυτό χωρίς καμία υποχρέωση διαβούλευσης με το Κοινοβούλιο ή την Επιτροπή θα πρέπει να αναθεωρηθεί λόγω του ιδιαίτερα σοβαρού αντικτύπου των πολιτικών αυτών στα θεμελιώδη δικαιώματα των πολιτών· ζητεί να δοθεί η αρμοδιότητα αυτή επί ίσοις όροις στο Κοινοβούλιο και το Συμβούλιο στο πλαίσιο επικείμενης αναθεώρησης της Συνθήκης· 12. σημειώνει ότι, σύμφωνα με το άρθρο 76 ΣΛΕΕ, το Συμβούλιο, με πρόταση του ενός τετάρτου των κρατών μελών, έχει δικαίωμα πρωτοβουλίας παράλληλο με εκείνο της Επιτροπής όσον αφορά τη συνεργασία σε θέματα διοικητικού δικαίου και την αστυνομική και δικαστική συνεργασία σε ποινικές υποθέσεις· 13. σημειώνει ότι οι εξελίξεις αυτές αποτελούν μέρος μιας ευρύτερης τάσης για αυξανόμενη ανισορροπία μεταξύ του Συμβουλίου, του Ευρωπαϊκού Συμβουλίου και της Επιτροπής όσον αφορά την εξουσία λήψης αποφάσεων σε όλους τους τομείς πολιτικής, σε διαφορετικό βαθμό· τονίζει ότι η πρακτική αυτή διαβρώνει τη θεσμική αρχιτεκτονική της ΕΕ, όπως ορίζεται από τις Συνθήκες· πιστεύει ότι η ισορροπία θα πρέπει να αποκατασταθεί υπέρ της δημοκρατικής νομιμότητας μέσω ισοδύναμων δικαιωμάτων για το Κοινοβούλιο·
(13)
ΕΕ L 433 I της 22.12.2020, σ.
1.